Knyp 'n tydjie af by Hartebeespoortdam - Afrikaans Blog | By South Africa Channel
Knyp N Tydjie Af By Hartebeespoortdam
Omring deur Magaliesberg bergreeks word hierdie 1 620 hektaar groot wateroord taamlik geïsoleer van die nabygeleë stede, wat dus aan stadsbewoners die geleentheid van 'n toevlugsoord bied waar tydbestuur van weinig belang is. Die voorkoms van 'n onaangetaste natuur is misleidend want daar is oorgenoeg aktiwiteite wat sal verseker dar selfs die rusteloses nie verveeld sal word nie. Rondom die dam is daar kunsmarkte en stalletjies asook kuriowinkels en kosstalletjies. Daar is ook 'n verskeidenheid restourante insluitend 'n waterkant restourant met lewendige musiek.
Hartebeespoortdam word toenemend gewild in die eiendomsmark met magnate wat indrukwekkende vakansiehuise aan die oewers van die dam opgerig het. Watersport en aktiwiteite vir waaghalse wat windski, valskermsweef, en warmlug ballonne insluit is gewild by die dam. Vir diegene wat liefs vermaak op moederaarde verkies, is daar 'n slangpark, 'n akwarium en 'n dieretuin. Voetslaanpaaie in die natuurskoon van die Magaliesberge hou 'n besondere bekoring in en dan is daar nog die Watersafari wat die dam oorsteek. Die Erfenisroete begin ook by die dam en kronkel deur die skouspelagtige platteland deur die Pilanesberg Nasionale Park tot by die Madikwe Wildreservaat.
In die groter omgewing van die Hartebeespoortdam is daar ook die kaasfabriek, Hans Kretschmer, die Hartebeespoort Kabelspoor, Tant Malie se Winkel en die Magalies Park waar gholf, kanovaart tennis en ander aktiwiteite geniet kan word. Die huis van Gustav Preller is geopen as 'n nasionale gedenkwaardigheid waar die herinnering aan hierdie buitengewone joernalis, skrywer en historikus lewend gehou word. Die Malakani Voëlpark is interaktiewe inrigting nie alleen 'n groot verskeidenheid voëlsoorte herberg nie, maar bied ook vertonings aan en het opvoedkundige programme en toere.
Hartebeespoortdam mag naby twee groot stede wees, maar is 'n bestemming wat nie misgeloop mag word indien die besoeker die natuur van Suid-Afrika wil geniet en ervaar nie. Dit bied 'n mengsel van kultuur, tradisie, avontuur en geskiedenis tesame met onbeskryflike skoonheid van natuur.